কানাঘুষো ছিল বেশ কিছু দিন ধরেই। শনিবার নিজেই তা স্পষ্ট করে দিয়ে তৃণমূলের প্রাক্তন সর্বভারতীয় সাধারণ সম্পাদক তথা দলের রাজ্যসভার সাংসদ মুকুল রায় বলছেন—‘‘২১ জুলাইয়ের অনুষ্ঠানে ধর্মতলায় যেতে পারছি না।’’ শুক্রবার গভীর রাতে হুগলির ফুরফুরা শরিফে পিরজাদা ত্বহা সিদ্দিকির সঙ্গে দেখা করতে গিয়েছিলেন মুকুল। সেখান থেকে বেরিয়ে সাংবাদিকদের তিনি জানান, ২১ জুলাই, তিনি কলকাতায় থাকছেন না, ধর্মতলার সমাবেশে যোগ দিতে পারছেন না সে কারণেই।  গত বছরেও ওই সমাবেশে অন্যতম প্রধান সংগঠক ছিলেন মুকুল। সমাবেশের বেশ কয়েক দিন আগে থেকেই ধর্মতলায় মঞ্চ বাঁধার তদারকি থেকে সমাবেশের দিন সকাল থেকেই তাঁকে দেখা গিয়েছিল শহীদ মঞ্চে। তবে এ বার তিনি নেই। কেন? মুকুল বলছেন, ‘‘দিল্লিতে ‘জরুরি’ কাজ রয়েছে। কলকাতাতেই থাকছি না।’’দলনেত্রীর সঙ্গে দূরত্ব তৈরির পরে সম্প্রতি, মুকুল নতুন দল গড়ছেন বলে রাজনৈতিক মহলে জোর জল্পনা শুরু হয়েছে। সে কারণেই কি ২১ জুলাইয়ের-এর সমাবেশ এড়িয়ে যাচ্ছেন তিনি? মুকুল বলেন, ‘‘খবরের কাগজে তো কত কিছুই বের হয়। মাসির গোঁফ বেরোলেই কি তিনি মেসো হয়ে যাবেন? যদি হয় তাহলে নতুন দলও হবে। আমি এখনও তৃণমূলের সাংসদ।’’